[Foto’s] Twee dood toe motorfietse trompop botsEen van die motorfietse se wrak. Foto: Netcare 911 Twee motorfietsryers, albei vermoedelik in hul 40’s, is Saterdag dood toe hul motorfietse mekaar reg van voor buite Bloemfontein getref het. Paramedici van Netcare 911 en ER24 is onder meer om 14:00 na die toneel op die R706- (Ou Kimberley-) pad tussen Bloemfontein en Dealesville ontbied. “Inligting vanaf die toneel dui daarop dat een motorfietsryer om ŉ draai gegaan het toe hy ŉ ander motorfietsryer reg van voor getref het. Die presiese omstandighede rakende die ongeluk sal egter deel vorm van ŉ polisieondersoek,” het Botha gesê. Botha het gesê die motorfietse se wrakke het gebrand toe paramedici by die toneel opgedaag het. “Stukke van die wrakke het oor ŉ groot gebied gelê wat ŉ aanduiding is van ŉ botsing met ’n hoë impak.” Hy het gesê albei motorfietsryers is op slag dood en op die toneel dood verklaar.